b'\n_START_ARTICLE_\nJan \xc5\x81ukasiewicz\n_START_SECTION_\n\xc5\xbdivljenje in delo\n_START_PARAGRAPH_\n\xc5\x81ukasiewicz je leta 1920 na\xc5\xa1el obliko matemati\xc4\x8dnega zapisa, poljski zapis, kjer operandi sledijo operatorju, tako da na primer izraz x + y zapi\xc5\xa1emo kot +xy. \xc4\x8ce vsakemu operatorju sledi to\xc4\x8dno dolo\xc4\x8deno \xc5\xa1tevilo operandov (recimo po 2), je vrstni red operacije enoli\xc4\x8dno dolo\xc4\x8den in ni potrebno pisati oklepajev, zato \xc5\xa1tejemo ta zapis med zapise brez oklepajev. Druga podobna oblika je obrnjeni poljski zapis (angle\xc5\xa1ko RPN - Reverse Polish Notation), ki jo veliko uporablja v svojih \xc5\xbeepnih kalkulatorjih ameri\xc5\xa1ko ra\xc4\x8dunalni\xc5\xa1ko podjetje Hewlett-Packard od leta 1973, in, ki je gradnik programskih jezikov FORTH in RPL (\xc2\xbbReverse Polish Lisp\xc2\xab). Podoben zapis kot RPN uporablja tudi opisni jezik PostScript._NEWLINE_\xc5\x81ukasiewicz je bil utemeljitelj poljske logi\xc4\x8dne \xc5\xa1ole in avtor ve\xc4\x8dvalentnih logik, posebno \xc5\xa1e trovalentne logike. Leta 1927 je izdelal izvirno zgodovino logike. Ukvarjal se je tudi s filozofskimi vpra\xc5\xa1anji, \xc5\xa1e posebej s pogledi na nastajanje znanstvenih teorij, kjer je imel podobne zamisli kot britanski filozof znanosti avstrijskega rodu Popper._NEWLINE_Leta 1937 so ga izbrali za \xc4\x8dlana Poljske akademije znanosti.\n_START_SECTION_\nPoimenovanja\n_START_PARAGRAPH_\nPo njem se imenuje asteroid 27114 Lukasiewicz, ki ga je odkril Comba leta 1998.'